**Deklaratë e përbashkët e bashkëkryesuesve pas Takimit të 18-të të Komitetit të Përzier Parlamentar (KPP) - BE dhe Maqedonisë së Veriut**

Pas Takimit të 18-të të KPP-së ndërmjet Kuvendit të Maqedonisë së Veriut (Kuvendi) dhe Parlamentit Evropian, të mbajtur në distancë më 25 mars 2021, bashkëkryesuesit z. Bilal KASAMI në emër të Kuvendit dhe z. Andreas Shider në emër të Parlamentit Evropian:

KONKLUDUAN që Maqedonia e Veriut dhe BE-ja mbeten të përkushtuara për të mbështetur zgjedhjen strategjike të vendit për integrimin e tij deri në anëtarësimin e plotë në BE, të bazuar në shtetin e të drejtës, dialogun e hapur demokratik, harmoninë multietnike dhe marrëdhëniet e mira fqinjësore. Përkundër rënies ekonomike të shkaktuar nga pandemia KOVID-19 dhe vështirësive të njëpasnjëshme buxhetore, Maqedonia e Veriut mban ritëm të qëndrueshëm në miratimin e legjislacionit tjetër të BE-së në fushat kryesore.

SHPREHËN KEQARDHJE që Këshilli Evropian nuk e miratoi kornizën negociuese për Maqedoninë e Veriut, duke e rrënuar besueshmërinë e Bashkimit Evropian dhe duke e zvogëluar fuqinë transformuese të BE-së në Ballkanin Perëndimor.

I PËRKUJTUAN vendet-anëtare të BE-së që politika e zgjerimit duhet të udhëhiqet nga kriteret objektive dhe të mos pengohet nga interesat e njëanshme; në atë kontekst, BËNË THIRRJE për miratimin e shpejtë të kornizës negociuese, për të shmangur ngërçin e mëtejshëm dhe për të mbajtur Konferencën e Parë Ndërqeveritare për fillimin e negociatave gjatë Kryesimit Portugez.

U DAKORDUAN që Konferenca për të Ardhmen e Evropës në mënyrë adekuate duhet të përfshijë dhe në mënyrë aktive të angazhojë përfaqësues të Maqedonisë së Veriut dhe vendeve të tjera të Ballkanit Perëndimor, si në nivelin qeveritar, ashtu edhe në atë civil.

THEKSUAN se nevojiten përpjekje të mëtejshme dhe të vazhdueshme për t'i zbatuar reformat tjera të lidhura me BE-në për të mirën e të gjithë qytetarëve të Maqedonisë së Veriut, duke u kushtuar vëmendje të veçantë femrave, të rinjve, personave me aftësi të kufizuara, grupeve etnike dhe komuniteteve joshumicë, personave LGBTI, personave të papunësuar me kualifikime të ulëta ose njerëzve që jetojnë në zona të thella rurale. Kjo do të kërkojë angazhim të përbashkët real dhe konsensus të të gjithë faktorëve vendas.

I THIRRËN deputetët dhe të gjitha partitë politike në Maqedoninë e Veriut të ndërmarrin hapa për të përmirësuar përfaqësimin e femrave në të gjitha funksionet e zgjedhura dhe të emëruara në të cilat miratohen vendime, duke i ndjekur trendet pozitive në përfaqësimin parlamentar të ndihmuar nga kuotat e detyrueshme gjinore.

E INKURAJUAN përfundimin e reformave gjyqësore dhe reformave të sigurisë dhe shërbimeve të zbulimit, duke përfshirë edhe krijimin e mekanizmave për mbikëqyrjen parlamentare dhe civile. Pavarësia financiare, operative dhe funksionale janë kushtet thelbësore për ta zbatuar këtë në praktikë.

E PËRSËRITËN rëndësinë e zbatimit të regjistrimit të popullsisë dhe banesave në vitin 2021 në mënyrë konstruktive dhe në përputhje me standardet statistikore evropiane dhe Rregullativat e BE-së. Bashkëkryesuesit gjithashtu e përshëndetën mbështetjen e vazhdueshme të EUROSTAT-it për Entin Shtetëror të Statistikës të Maqedonisë së Veriut.

E THEKSUAN nevojën për t’i zbatuar rekomandimet e tjera të OSBE / ODIHR-it për ndryshimin e legjislacionit zgjedhor, me fokus të veçantë në saktësinë e listave zgjedhore.

BËNË THIRRJE për angazhim më të madh politik dhe ndarje të mjeteve buxhetore për zbatimin e Deklaratës së Sofjes për Agjendën e Gjelbër për Ballkanin Perëndimor të vitit 2020 si mbrojtje ambicioze të mjedisit jetësor, planeve të zhvillimit të qëndrueshëm, përfshirë edhe përmes kufizimeve në zhvillimin e hidroenergjisë në zonat e mbrojtura, ruajtjen e biodiversitetit dhe sigurimin e përgjegjësisë ekologjike dhe tranzicionit të drejtë energjetik.

PËRKUJTUAN në rëndësinë e Instrumentit për Ndihmë Para-aderuese (IPA III) dhe Planit ekonomik dhe të investimeve të Ballkanit Perëndimor, si mjete të rëndësishme për zbatimin e reformave të BE-së dhe bënë thirrje për investime strategjike dhe ndërtimin e kapaciteteve për përforcimin e fuqisë administrative për absorbimin e Maqedonisë së Veriut për menaxhim efikas dhe efektiv me fondet.

E PËRSHËNDETËN miratimin e rezolutës së Parlamentit Evropian për Raportet e Komisionit për Maqedoninë e Veriut në Komisionin për Punë të Jashtme 2019-2020 më 4 mars dhe e pranuan votimin përfundimtar të raportit në seancën plenare më 25 mars 2021.

\*\*\*